b'\n_START_ARTICLE_\nKra\xc5\xa1to apsaugos ministras\n_START_PARAGRAPH_\nKra\xc5\xa1to apsaugos ministras \xe2\x80\x93 Lietuvos Respublikos Vyriausyb\xc4\x97s (ministr\xc5\xb3 kabineto) narys nuo 1918 m. lapkri\xc4\x8dio 11 d. iki 1940 m. bir\xc5\xbeelio 15 d. ir nuo 1991 m. spalio 10 d. Tai politinis pareig\xc5\xabnas, vadovaujantis karin\xc4\x97ms ginkluotosioms kra\xc5\xa1to apsaugos paj\xc4\x97goms ir atsakingas u\xc5\xbe valstyb\xc4\x97s gynybos politikos bei kra\xc5\xa1to apsaugos doktrinos parengim\xc4\x85.\n_START_SECTION_\nIstorija\n_START_PARAGRAPH_\nIki pirmosios Augustino Voldemaro Lietuvos Respublikos Vyriausyb\xc4\x97s sudarymo 1918 m. lapkri\xc4\x8dio 11 d. kra\xc5\xa1to apsaugos klausimais r\xc5\xabpinosi Lietuvos Tarybos sudaryta Apsaugos komisija, kuriai vadovavo Stasys \xc5\xa0ilingas. Pirmuoju kra\xc5\xa1to apsaugos ministru tapo ministras pirmininkas ir u\xc5\xbesienio reikal\xc5\xb3 ministras Augustinas Voldemaras. Ta\xc4\x8diau jo nuomon\xc4\x97, kad Lietuvai neb\xc5\xabtina sava kariuomen\xc4\x97, kad kra\xc5\xa1to apsauga gali pasir\xc5\xabpinti tuo metu Lietuvoje buvusi Vokietijos kariuomen\xc4\x97 ir milicija, nesiderino su lietuvi\xc5\xb3 karinink\xc5\xb3, tarnavusi\xc5\xb3 Rusijos imperijos kariuomen\xc4\x97je, dviejuose suva\xc5\xbeiavimuose suformuota Lietuvos kariuomen\xc4\x97s atk\xc5\xabrimo doktrina. Met\xc5\xb3 pabaigoje prasid\xc4\x97jus bol\xc5\xa1evik\xc5\xb3 puolimui, nepatenkinti vyriausyb\xc4\x97s veikla karininkai privert\xc4\x97 1918 m. gruod\xc5\xbeio 24 d. \xc4\xaf kra\xc5\xa1to apsaugos ministro post\xc4\x85 paskirti kari\xc5\xa1k\xc4\xaf. Kra\xc5\xa1to apsaugos ministru tapo Mykolas Velykis. Ta\xc4\x8diau po dviej\xc5\xb3 dien\xc5\xb3 buvo priversta atsistatydinti ir visa vyriausyb\xc4\x97. Tik sudarius nauj\xc4\x85 vyriausyb\xc4\x99, kuriai vadovavo Mykolas Sle\xc5\xbeevi\xc4\x8dius, buvo prad\xc4\x97ta kurti ministerijos ir kra\xc5\xa1to apsaugos sistema, pagyv\xc4\x97jo Lietuvos kariuomen\xc4\x97s formavimas._NEWLINE_Kol vyko kovos su bol\xc5\xa1evikais, bermontininkais ir Lenkijos kariuomen\xc4\x97s daliniais, kra\xc5\xa1to apsaugos ministrais buvo skiriami auk\xc5\xa1to rango kari\xc5\xa1kiai. Pirmuoju civiliu ministru 1920 m. paskirtas profesorius Jonas \xc5\xa0imkus. Ta\xc4\x8diau jam tapus pirmuoju Lietuvos universiteto rektoriumi, postas v\xc4\x97l atiteko kari\xc5\xa1kiui._NEWLINE_Ministrui iki 1935 m. reformos buvo pavaldus Lietuvos kariuomen\xc4\x97s Generalinis \xc5\xa1tabas ir Vyriausiasis kariuomen\xc4\x97s vadas, o per j\xc4\xaf ir kiti kariuomen\xc4\x97s daliniai bei tarnybos._NEWLINE_Kra\xc5\xa1to apsaugos ministro pareigyb\xc4\x97 buvo panaikinta 1940 m. Lietuv\xc4\x85 okupavus TSRS._NEWLINE_Atk\xc5\xabrus Lietuvos nepriklausomyb\xc4\x99, Auk\xc5\xa1\xc4\x8diausiosios Tarybos daugumai nesutinkant steigti kra\xc5\xa1to apsaugos ministerijos, 1990 m. baland\xc5\xbeio 25 d. Vyriausyb\xc4\x97 \xc4\xafsteigt\xc4\x97 Kra\xc5\xa1to apsaugos departament\xc4\x85. Jo generaliniu direktoriumi, o nuo 1991 m. spalio 10 d., kai buvo \xc4\xafsteigta Kra\xc5\xa1to apsaugos ministerija, pirmuoju Kra\xc5\xa1to apsaugos ministru tapo Audrius Butkevi\xc4\x8dius.\n_START_SECTION_\n\xc4\xaegaliojimai\n_START_PARAGRAPH_\nKra\xc5\xa1to apsaugos ministro \xc4\xafgaliojimus nustato Lietuvos Respublikos Vyriausyb\xc4\x97s bei Kra\xc5\xa1to apsaugos sistemos organizavimo ir karo tarnybos \xc4\xafstatymai. Kra\xc5\xa1to apsaugos ministru, viceministru, ministerijos valstyb\xc4\x97s sekretoriumi ir ministerijos sekretoriais gali b\xc5\xabti tik civiliai._NEWLINE_Kra\xc5\xa1to apsaugos ministras vadovauja Kra\xc5\xa1to apsaugos ministerijos ir visos kra\xc5\xa1to apsaugos sistemos veiklai. Jis atsako u\xc5\xbe gynybos politikos \xc4\xafgyvendinim\xc4\x85, kra\xc5\xa1to apsaugos sistemai priskirt\xc5\xb3 u\xc5\xbedavini\xc5\xb3 ir funkcij\xc5\xb3 vykdym\xc4\x85, kra\xc5\xa1to apsaugos sistemos pl\xc4\x97tr\xc4\x85 bei efektyv\xc5\xb3 jai skirt\xc5\xb3 i\xc5\xa1tekli\xc5\xb3 naudojim\xc4\x85. Ministras vadovauja gynybos politikos \xc4\xafgyvendinimui, kra\xc5\xa1to apsaugos sistemos ir jos paj\xc4\x97gum\xc5\xb3 pl\xc4\x97trai, tarptautiniam gynybos bei kariniam bendradarbiavimui, taip pat pagal \xc4\xafstatym\xc5\xb3 ir kit\xc5\xb3 teis\xc4\x97s akt\xc5\xb3 nustatyt\xc4\x85 kompetencij\xc4\x85 atstovauja Lietuvos Respublikai NATO, Europos S\xc4\x85jungos ir kitose tarptautin\xc4\x97se gynybos institucijose. Jis rengia ir teikia Valstyb\xc4\x97s gynimo tarybai svarstyti ir, gav\xc4\x99s jos pritarim\xc4\x85 bei rekomendacij\xc4\x85, tvirtina valstyb\xc4\x97s karin\xc4\x99 strategij\xc4\x85, teikia Respublikos Prezidentui tvirtinti kariuomen\xc4\x97s dalini\xc5\xb3 nuolatinio dislokavimo vietas. Ministras teikia Prezidentui pasi\xc5\xablymus d\xc4\x97l kari\xc5\xb3, \xc4\xafstatymu jiems prilygint\xc5\xb3 asmen\xc5\xb3, kit\xc5\xb3 kra\xc5\xa1to gynyboje pasi\xc5\xbeym\xc4\x97jusi\xc5\xb3 asmen\xc5\xb3 valstybini\xc5\xb3 apdovanojim\xc5\xb3, karini\xc5\xb3 laipsni\xc5\xb3 suteikimo auk\xc5\xa1tesniesiems karininkams._NEWLINE_Be to, ministras skiria \xc4\xaf pareigas ir atleid\xc5\xbeia i\xc5\xa1 j\xc5\xb3 kra\xc5\xa1to apsaugos generalin\xc4\xaf inspektori\xc5\xb3, Lietuvos karo akademijos ir kit\xc5\xb3 karini\xc5\xb3 mokymo \xc4\xafstaig\xc5\xb3 vir\xc5\xa1ininkus, Gynybos \xc5\xa1tabo vir\xc5\xa1inink\xc4\x85, Savanori\xc5\xb3 paj\xc4\x97g\xc5\xb3 vad\xc4\x85, reguliari\xc5\xb3j\xc5\xb3 paj\xc4\x97g\xc5\xb3 r\xc5\xab\xc5\xa1i\xc5\xb3 vadus, karini\xc5\xb3 apygard\xc5\xb3 vadus. Jis taip pat priima karius \xc4\xaf profesin\xc4\x99 karo tarnyb\xc4\x85 ir i\xc5\xa1leid\xc5\xbeia juos \xc4\xaf atsarg\xc4\x85.'